CELEX: 32017D2013
Language: sk
Date: 2017-11-07 00:00:00
Title: Vykonávacie rozhodnutie Rady (EÚ) 2017/2013 zo 7. novembra 2017, ktorým sa Holandskému kráľovstvu povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

10.11.2017   
            
            
               SK
            
            
               Úradný vestník Európskej únie
            
            
               L 292/59
            
         VYKONÁVACIE ROZHODNUTIE RADY (EÚ) 2017/2013
   zo 7. novembra 2017,
   ktorým sa Holandskému kráľovstvu povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
         
               (2)
            
            
               Podľa článku 199a ods. 1 písm. g) smernice 2006/112/ES môžu členské štáty stanoviť, že osobou povinnou platiť DPH z poskytovania telekomunikačných služieb je zdaniteľná osoba, v prospech ktorej sa uskutočňuje poskytovanie služieb (mechanizmus prenesenia daňovej povinnosti). Holandsko túto možnosť nevyužíva.
            
         
               (3)
            
            
               V poslednej dobe sa v Holandsku objavili podvody v sektore telekomunikačných služieb. V dôsledku toho by Holandsko chcelo zaviesť mechanizmus prenesenia daňovej povinnosti na domáce poskytovanie telekomunikačných služieb.
            
         
               (4)
            
            
               Podľa článku 199a ods. 1 smernice 2006/112/ES je možné mechanizmus prenesenia daňovej povinnosti uplatňovať len do 31. decembra 2018 a minimálne obdobie uplatňovania dvoch rokov. Keďže podmienka minimálneho obdobia uplatňovanie nemôže byť splnená, Holandsko nemôže uplatňovať mechanizmus prenesenia daňovej povinnosti na základe článku 199a ods. 1 písm. g) uvedenej smernice.
            
         
               (5)
            
            
               Holandsko preto žiada listom, ktorý Komisia zaevidovala 11. júla 2017, o výnimku z článku 193 smernice 2006/112/ES, aby bolo oprávnené uplatňovať mechanizmus prenesenia daňovej povinnosti na poskytovanie telekomunikačných služieb na základe článku 395 uvedenej smernice.
            
         
               (6)
            
            
               Komisia v súlade s článkom 395 ods. 2 smernice 2006/112/ES informovala listom z 5. septembra 2017 o tejto žiadosti Holandska ostatné členské štáty. Listom zo 6. septembra 2017 Komisia oznámila Holandsku, že má všetky informácie, ktoré považuje za potrebné na posúdenie tejto žiadosti.
            
         
               (7)
            
            
               Cieľom požadovanej výnimky je zabrániť podvodom v oblasti DPH v sektore telekomunikačných služieb. Hoci je poskytovanie telekomunikačných služieb náchylné na podvody a tieto poskytovania sa podrobne monitorujú, Holandsko nedávno odhalilo podvodné schémy obchodu s minútami určenými na hovory, ktoré zahŕňali viacero chýbajúcich obchodníkov a tzv. nárazníkových spoločností. Výsledkom týchto schém je výrazná strata daňových príjmov.
            
         
               (8)
            
            
               Na základe informácií, ktoré Holandsko poskytlo, sa ukazuje, že konvenčné metódy prevencie a odhaľovania podvodov nie sú účinné, keďže príslušné služby sa poskytujú z územia mimo Únie a neuvádzajú sa v žiadnom registri ani zozname. Platby sa vykonávajú prostredníctvom platobných platforiem na bankových účtoch mimo Únie, čím sa odhaľovanie transakcií stáva komplikovanejším a získanie informácií od bánk je nemožné. Holandsko poukazuje na to, že bez mechanizmu prenesenia daňovej povinnosti na príslušné služby sa daňová strata bude exponenciálne zvyšovať.
            
         
               (9)
            
            
               Holandsku by sa preto malo povoliť uplatňovanie mechanizmu prenesenia daňovej povinnosti na poskytovanie telekomunikačných služieb do 31. decembra 2018.
            
         
               (10)
            
            
               Výnimka nemá nepriaznivý vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 193 smernice 2006/112/ES sa Holandsko v prípade poskytovania telekomunikačných služieb oprávňuje určiť príjemcu týchto služieb za osobu povinnú zaplatiť daňovým orgánom DPH.
   Článok 2
   Toto rozhodnutie nadobúda účinnosť dňom jeho oznámenia.
   Platnosť tohto rozhodnutia uplynie 31. decembra 2018.
   Článok 3
   Toto rozhodnutie je určené Holandskému kráľovstvu.
   
      V Bruseli 7. novembra 2017
      
         
            Za Radu
         
         
            predseda
         
         T. TÕNISTE
      
   
   
      (1)  Ú. v. EÚ L 347, 11.12.2006, s. 1.